OZNÁMENIE KOMISIE Posúdenie opatrení, ktoré Grécko prijalo v reakcii na rozhodnutie Rady 2011/734/ES z 12. júla 2011 adresované Grécku a zmenené rozhodnutím Rady 2013/6/EÚ zo 4. decembra 2012, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu - (máj 2013) /* COM/2013/0285 final */





1. Úvod V tomto oznámení sa posudzujú opatrenia, ktoré Grécko vykonalo s cieľom dosiahnuť súlad s rozhodnutím Rady 2011/734/ES, naposledy zmeneným rozhodnutím Rady 2013/6/EÚ zo 4. decembra 2012[1]. Oznámenie spolu so správou útvarov Komisie o dodržiavaní súladu vypracovanou v spolupráci s ECB[2] prispieva k posúdeniu dodržiavania súladu s memorandom o porozumení[3] v kontexte financovania poskytnutého Grécku zo strany členských štátov eurozóny prostredníctvom Európskeho nástroja finančnej stability (ENFS). Toto posúdenie je založené na prognóze útvarov Komisie z jari 2013 a podrobnom posúdení v rámci preskúmania programu ekonomických úprav, ktoré vykonali útvary Komisie spolu so zamestnancami MMF a ECB. 2. Rozhodnutie Rady zo 4. decembra 2012 Na základe článku 126 ods. 9 a článku 136 ZFEÚ prijala Rada 4. decembra 2012 rozhodnutie, ktorým sa Grécko vyzýva, aby posilnilo a prehĺbilo fiškálny dohľad a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu do roku 2016. Samotným týmto rozhodnutím sa zmenilo rozhodnutie z júla 2011[4], ktoré bolo prepracované s cieľom konsolidovať viaceré po sebe nasledujúce zmeny rozhodnutia 2010/320/EÚ z 10. mája 2010. V rozhodnutí sa od Grécka požadovalo zlepšenie aspoň o 10 percentuálnych bodov HDP v období rokov 2009 – 2014. V zmene rozhodnutia Rady z decembra 2012 sa od Grécka požadovalo, aby odstránilo existujúci nadmerný deficit čo najskôr, a najneskôr do roku 2016. Grécku sa odporučilo, aby jeho primárny deficit verejných financií nepresahoval 1,5 % HDP v roku 2012 a primárne prebytky verejných financií dosahovali aspoň 0,0 % HDP v roku 2013, 1,5 % HDP v roku 2014, 3,0 % HDP v roku 2015 a 4,5 % HDP v roku 2016. Vychádzalo sa z toho, že z týchto cieľov vyplýva celkový deficit verejných financií (na základe ESA) vo výške 6,9 % HDP v roku 2012, 5,4 % HDP v roku 2013, 4,5 % HDP v roku 2014, 3,4 % HDP v roku 2015 a 2,0 % HDP v roku 2016. Pokiaľ ide o saldo očistené od cyklických vplyvov, cieľové hodnoty primárneho salda sa podľa odhadu premietli do zlepšenia pomeru primárneho salda očisteného od cyklických vplyvov k HDP zo 4,1 % v roku 2012 na 6,2 % v roku 2013 a aspoň 6,4 % HDP v roku 2014. Pomer salda verejných financií očisteného od cyklických vplyvov k HDP dosiahol podľa odhadov výšku –1,3 % v roku 2012, +0,7 % v roku 2013 a +0,4 % v roku 2014. Pri výpočte týchto cieľových hodnôt a súvisiacej požadovanej fiškálnej úpravy sa v rozhodnutí z definícií ESA vylučujú všetky výnosy z privatizácie finančných a nefinančných aktív, transakcie týkajúce sa rekapitalizácie bánk, všetky prevody súvisiace s vyhlásením Euroskupiny z 21. februára 2012 o príjmoch národných centrálnych bánk eurozóny vrátane Bank of Greece, ktoré vyplývajú z držby gréckych štátnych dlhopisov v ich investičných portfóliách, a akékoľvek platby od stratových bánk nad rámec tých, ktoré by plynuli z poplatkovej štruktúry záruk v rámci ELA existujúcej k 30. septembru 2012. Rovnaká definícia sa používa aj v kontexte gréckeho programu ekonomických úprav. S prihliadnutím na vplyv opatrení znižujúcich dlh vykonaných v decembri 2012 sa vychádzalo z toho, že cieľové hodnoty sú v súlade s pomerom konsolidovaného dlhu verejnej správy k HDP vo výške menej než 160 % v roku 2016. 3. Posúdenie prijatých účinných opatrení Toto posúdenie je založené na prognóze útvarov Komisie z jari 2013 a podrobnom posúdení v rámci preskúmania programu ekonomických úprav, ktoré vykonali útvary Komisie spolu so zamestnancami MMF a ECB (pozri tabuľku 1). Zohľadňujú sa v ňom hospodárske a rozpočtové podmienky od 4. decembra 2012, keď bolo vydané posledné rozhodnutie Rady. Tabuľka 1: Porovnanie kľúčových makroekonomických a rozpočtových prognóz[5] (súčasné prognózy v porovnaní s rozhodnutím Rady 2013/6/EÚ) || || || || || % HDP, ak sa neuvádza inak || || || 2012 || 2013 || 2014 || || || || || Rast reálneho HDP (zmena v %) || rozhodnutie Rady || || –6,0 || –4,2 || 0,6 súčasné prognózy || || –6,4 || –4,2 || 0,6 Saldo verejných financií || rozhodnutie Rady || || –6,6 || –4,6 || –3,5 súčasné prognózy || || –6,3 || –4,1 || –3,3 Primárne saldo || rozhodnutie Rady || || –1,5 || 0,0 || 1,5 súčasné prognózy || || –1,3 || 0,0 || 1,5 Primárne saldo očistené od cyklických vplyvov || rozhodnutie Rady || || 4,1 || 6,2 || 6,4 súčasné prognózy || || 4,5 || 6,2 || 6,3 Saldo očistené od cyklických vplyvov || rozhodnutie Rady || || –1,3 || 0.7 || 0.4 súčasné prognózy || || –0,5 || 2,1 || 1,6 || || || || || Zdroj: útvary Komisie , prognóza z jari 2013 Vôbec po prvýkrát od začatia programu úprav pre Grécko sa hospodárske vyhliadky takmer nelíšia od predpovedí uvedených v rozhodnutí Rady z decembra 2012. V prognóze sa potvrdzuje postupný návrat k rastu HDP v roku 2014. Horšie údaje HDP za posledný štvrťrok 2012, než sa očakávalo, viedli k ročnému poklesu HDP o 6,4 % v roku 2012 v porovnaní so 6,0 % v čase rozhodnutia Rady, čo naznačuje o niečo väčšie negatívne následky prenesené do roku 2013. Hlavné konjunkturálne ukazovatele a ukazovatele finančného trhu však poukázali na zvýšenie dôvery, pokiaľ ide o vyhliadky Grécka na oživenie. Ukazovateľ ekonomického sentimentu (ESI) Európskej komisie pre Grécko vzrástol do konca apríla na úroveň, ktorá naznačuje optimistickejšie vyhliadky rastu. Po vyplatení druhej splátky v rámci programu v decembri 2012 sa do gréckeho bankového systému vrátili aj bankové vklady. Boli prijaté včasné opatrenia na ochranu dcérskych spoločností cyperských bánk pred dôsledkami reštrukturalizácie cyperského bankového systému. Objektívne ukazovatele však v súčasnosti aj naďalej vysielajú negatívne signály a dochádza k poklesu priemyselnej výroby, maloobchodného predaja a výstavby. Vzhľadom na silné negatívne následky prenesené z roku 2012 a stále klesajúci domáci dopyt sa pokles HDP o 4,2 % očakáva aj v roku 2013. Na začiatku roka 2014 sa predpokladá mierne oživenie stimulované investíciami a vývozom, čo v roku 2014 povedie k ročnému rastu HDP o 0,6 %. Napriek trochu hlbšej recesii v roku 2012, než sa očakávalo v čase rozhodnutia Rady, výsledky vo fiškálnej oblasti v roku 2012 nepatrne prekročili cieľovú hodnotu primárneho deficitu v rámci postupu pri nadmernom deficite. Celkový primárny deficit dosiahol 5,0 % HDP. Odhadované čisté náklady spojené s rekapitalizáciou a riešením krízovej situácie bánk v roku 2012 však predstavujú 4,0 % HDP. Okrem týchto nákladov a ďalších faktorov uvedených v definícii programu primárne saldo na účely postupu pri nadmernom deficite dosiahlo –1,3 % HDP, čiže trochu lepšiu hodnotu než cieľ vo výške 1,5 % HDP stanovený v rozhodnutí Rady. Po podobných úpravách celkového deficitu vo výške 10,0 % HDP je výsledkom celkový fiškálny deficit, ktorý je v súlade s hodnotou 6,3 % HDP stanovenou v rozhodnutí Rady. Je to podstatne lepšia hodnota než 6,9 % HDP uvedená v rozhodnutí Rady, a to čiastočne v dôsledku nižších úrokových platieb vyplývajúcich z opatrení znižujúcich dlh realizovaných v decembri 2012. Pokiaľ ide o podrobnejšiu analýzu výsledkov na strane príjmov, výber priamych daní sa udržal na celkom dobrej úrovni, a čiastočne tak vykompenzoval slabý výber nepriamych daní (najmä DPH) a príspevkov na sociálne zabezpečenie. Na strane výdavkov orgány obmedzili diskrečné výdavky, a to najmä operačné výdavky a verejné investície vzhľadom na napätú situáciu v oblasti likvidity, v ktorej sa ocitla vláda v dôsledku oneskorenia vyplácania v rámci programov. Úrokové platby boli nižšie z dôvodu iniciatívy zameranej na zapojenie súkromného sektora, decembrového odkúpenia dlhov a realizácie opatrení znižujúcich dlh. Vo fiškálnej oblasti sa preto v roku 2012 dosiahli celkovo lepšie výsledky než cieľové hodnoty stanovené v rozhodnutí Rady. To potvrdzuje aj posúdenie fiškálneho salda očisteného od cyklických vplyvov. Po vylúčení cyklických faktorov primárne saldo očistené od cyklických vplyvov v porovnaní s hodnotou 4,5 % HDP na rok 2012 stanovenou v rozhodnutí Rady dosiahlo lepší výsledok približne o 0,4 percentuálneho bodu HDP než štrukturálny prebytok vo výške 4,1 % stanovený v rozhodnutí Rady. Rozpočtový deficit očistený od cyklických vplyvov bol v roku 2012 na úrovni –0,5 % HDP v porovnaní s výškou –1,3 % HDP uvedenou v rozhodnutí Rady. V porovnaní s rokom 2011 sa hodnota primárneho salda očisteného od cyklických vplyvov zlepšila o 2,3 percentuálneho bodu HDP v roku 2012, zatiaľ čo zlepšenie salda očisteného od cyklických vplyvov predstavovalo 4,5 percentuálneho bodu. Tento druhý vyšší údaj odzrkadľuje vplyv iniciatívy zameranej na zapojenie súkromného sektora v prípade splácania úrokov z dlhov. Boli prijaté účinné opatrenia, aby sa cieľové hodnoty pre primárny deficit dosiahli v roku 2013 a 2014. Grécky rozpočet prijatý 11. novembra 2012 zahŕňal v záujme zníženia primárneho deficitu v roku 2013 balík dodatočných opatrení na strane príjmov a výdavkov vo výške 9,2 miliardy EUR (približne 5 % HDP). Tieto opatrenia boli súčasťou konsolidačného programu vo výške 13,5 miliardy EUR na roky 2013 a 2014 stanoveného v strednodobej fiškálnej stratégii na roky 2013 – 2016. Tento veľmi rozsiahly a vo veľkej miere prednostne uskutočňovaný balík opatrení na fiškálnu konsolidáciu na roky 2013 a 2014 (v celkovej hodnote viac ako 6,5 % HDP) bol už z veľkej časti zrealizovaný. Zatiaľ čo sa makroekonomický scenár plánovaný počas posledného preskúmania zásadne nezmenil, došlo k určitému poklesu príjmov a niekoľko opatrení sa nezrealizovalo. K poklesu príjmov došlo najmä v oblasti výberu príspevkov na sociálne zabezpečenie a v dôsledku nižších príjmov z vyrovnávania daňových sadzieb na naftu, než sa očakávalo. Zníženie výberu príspevkov na sociálne zabezpečenie možno vo veľkej miere pripísať očakávaným budúcim splátkam dlhu a prísnym podmienkam likvidity. Slabšie príjmy z daní z pohonných hmôt vysvetľuje hlavne nižšia spotreba paliva, než sa očakávalo. K čistému poklesu príjmov navyše prispela aj úprava vrátenia daní smerom nahor vzhľadom na novozistené nároky na vrátenie dane v roku 2012, ktoré neboli podrobené auditu. Nedostatky sa z technických dôvodov vyskytli pri zavádzaní postupných škrtov v dôchodkoch, nová mzdová tabuľka nebola zavedená pre parlamentných zamestnancov a v niektorých štátnych podnikoch a poplatok pre vlastníkov lodí bol nižší, než sa predpokladalo. Tieto nedostatky pri vykonávaní by spoločne v prípade neriešenia spôsobili rozpočtový deficit vo výške 137 miliónov EUR v roku 2013 a 166 miliónov EUR v roku 2014. Vláda následne vyjadrila svoj zámer vykonať tieto opatrenia v plnom rozsahu. Okrem toho sa nevykonali niektoré opatrenia, ktoré mali nadobudnúť účinnosť v roku 2013 a 2014 a ktoré boli dohodnuté v kontexte predchádzajúcej strednodobej fiškálnej stratégie na roky 2011 – 2014. Tieto opatrenia zahŕňajú zvýšenie príspevkov na sociálne zabezpečenie od samostatne zárobkovo činných osôb a zvýšenie cien cestovných lístkov vo verejnej doprave. Vzhľadom na výrazný prínos týchto opatrení by ich nevykonanie viedlo k rozsiahlemu fiškálnemu deficitu vo výške približne 270 miliónov EUR v roku 2013 a viac než 700 miliónov EUR v roku 2014. Napokon, orgány naplánovali výrazné zníženie sadzby dane z nehnuteľností platenej prostredníctvom účtov za elektrinu. Grécke orgány sa však zaviazali vykonať kompenzačné opatrenia, aby sa v rokoch 2013 a 2014 predišlo vzniku fiškálneho deficitu. Vláda sa v záujme minimalizácie operačných rizík rozhodla vykompenzovať nevykonanie už dohodnutých opatrení novými opatreniami, ktoré sa majú prijať v tých istých sektoroch. Nezrealizovanie príspevku solidarity pre samostatne zárobkovo činné osoby naplánovaného na rok 2013 sa nahradilo sprísnením požiadaviek na dôchodok pre nepoistené osoby a prostredníctvom auditov nárokov na dôchodok. Požadované úspory spojené s nerealizovaným zvýšením cien cestovných lístkov na verejnú dopravu sa nahradia obmedzením prevodov prostriedkov pre subjekty mimo verejnej správy a prostredníctvom racionalizácie verejných služieb. Pokiaľ ide o daň z nehnuteľností, vláda zabezpečí plánované príjmy vo výške 1,9 miliardy EUR z dane z nehnuteľností vyberanej prostredníctvom účtov za elektrickú energiu, čím vykompenzuje predpokladané zníženie sadzby o 15 % a rozšíri základ dane. Na rok 2014 sa vláda zaviazala v plnom rozsahu realizovať príspevok solidarity pre samostatne zárobkovo činné osoby. Okrem toho nová daň z nehnuteľností, od ktorej sa očakáva, že bude nástupcom poplatku gréckej energetickej spoločnosti, má byť rozpočtovo neutrálna, keďže prinesie ročné príjmy, s ktorými sa počíta už v strednodobej fiškálnej stratégii. Pri vypĺňaní medzery v rozpočte zohráva úlohu aj niekoľko jednorazových faktorov. Po prvé, prevody príjmov Bank of Greece štátu majú byť podľa očakávaní výnimočne vysoké vzhľadom na mimoriadne zisky. Po druhé, očakáva sa, že novovytvorené schémy urovnávania sporov uľahčia splatenie nedávno akumulovaného dlhu a pomôžu štátu získať späť určitú časť stratených príjmov. Napokon, podarilo sa ušetriť aj na subvenciách na vykurovací olej, na ktoré sa vynakladali príliš vysoké rozpočtové prostriedky. Vo všeobecnosti sa ciele stanovené v rozhodnutí Rady majú podľa očakávaní splniť v roku 2013 aj v roku 2014. Prognózy týkajúce sa primárneho salda predstavujú 0,0 % HDP v roku 2013 a +1,5 % HDP v roku 2014 v súlade s cieľmi stanovenými v rozhodnutí Rady. Celkový primárny deficit bude v roku 2013 pravdepodobne vyšší v dôsledku ďalších operácií rekapitalizácie a riešenia krízovej situácie bánk. Ich presné zaznamenanie na fiškálnych účtoch závisí od načasovania a povahy týchto transakcií. Očakáva sa, že rozpočtový deficit dosiahne 4,1 % HDP v roku 2013 a 3,3 % HDP v roku 2014, teda v obidvoch rokoch dosiahne o niečo lepšie výsledky než hodnoty stanovené v rozhodnutí Rady. Pokiaľ ide o primárne saldo očistené od cyklických vplyvov, očakáva sa, že jeho výška sa zlepší na 6,2 % HDP v roku 2013 a 6,3 % HDP v roku 2014[6]. Hodnoty očistené od cyklických vplyvov sú takmer úplne v súlade s rozhodnutím Rady, zatiaľ čo sa očakáva, že saldo verejných financií očistené od cyklických vplyvov bude o niečo vyššie, než sa stanovuje v rozhodnutí Rady. Fiškálne vyhliadky po roku 2014 ostávajú svojou povahou neisté. Do veľkej miery závisia od rozsahu oživenia hospodárstva a pokroku dosiahnutého pri posilňovaní správy daňových príjmov a sociálnych odvodov. V súčasnom makroekonomickom rámci by na splnenie cieľových hodnôt primárneho salda stanovených v rozhodnutí Rady boli potrebné dodatočné opatrenia vo výške 1,8 % HDP v roku 2015 a 2,2 % HDP v roku 2016. Splnenie cieľových hodnôt primárneho deficitu by však prinieslo zníženie odhadovaného deficitu verejných financií na menej ako 3 % HDP. Diskusie o fiškálnom deficite a opatreniach na ich odstránenie v rokoch 2015 – 2016 sa uskutočnia na jeseň v rámci rokovaní o rozpočte na rok 2014. V tom čase nové makroekonomické údaje poskytnú podrobnejšie informácie o presnej výške zostávajúceho deficitu. Vyhliadky v súvislosti s udržateľnosťou štátneho dlhu sa v porovnaní s decembrom 2012 zásadne nezmenili. V makroekonomickom scenári nenastali žiadne veľké zmeny, zatiaľ čo verejné financie sú stále na dobrej ceste k dosiahnutiu cieľov. Pokiaľ ide o výnosy z privatizácie, za potrebné sa považovala iba okrajová úprava načasovania. Preto sa odhaduje, že pomer dlhu k HDP bude mať od roku 2014 stále klesajúcu tendenciu a v roku 2016 klesne pod 160 % za predpokladu, že program ekonomických úprav sa bude realizovať aj naďalej. Osobitné fiškálne a štrukturálne fiškálne požiadavky na december 2012 a marec 2013 uvedené v rozhodnutí Rady boli s malými výnimkami splnené všetky (pozri tabuľku v prílohe). Vykonala sa zásadná reforma dane z príjmov, ktorá rozširuje daňový základ a zabezpečí spravodlivejšie rozloženie daňového zaťaženia. Bol vymenovaný generálny tajomník pre verejné príjmy a posilnila sa autonómia daňovej správy. Po určitom zdržaní orgány začali vykonávať kľúčové kroky zásadnej reformy verejnej správy vrátane dokončenia plánov pracovných miest pre všetky príslušné ministerstvá. Prebiehajúce reformné procesy sú už v pokročilom štádiu, aby sa splnili zvyšné záväzky, napríklad v súvislosti so zvýšením podielu generických liekov predávaných v lekárňach a so zlepšením vnútornej kontroly vo všetkých nemocniciach. Tieto záväzky budú útvary Komisie dôkladne monitorovať. 4. Záver Grécko prijalo účinné opatrenia na odstránenie nadmerného deficitu v súlade s rozhodnutím Rady 2011/734/EÚ, naposledy zmeneným rozhodnutím Rady 2013/6/EÚ zo 4. decembra 2012. V období rokov 2010 – 2012 zabezpečilo zlepšenie štrukturálneho salda, ktoré už presiahlo hodnotu odporúčanú Radou – aspoň 10 percentuálnych bodov HDP v rokoch 2009 – 2014. Odhaduje sa, že Grécko zlepšilo svoj štrukturálny deficit o 13,5 percentuálneho bodu HDP z deficitu vo výške 14,8 % v roku 2009 na deficit v odhadovanej výške 1,3 % v roku 2012. Predpokladá sa, že deficit verejných financií sa zlepšil z 15,6 % v roku 2009 na 6,3 % HDP v roku 2012. Grécko úspešne prijalo opatrenia na zníženie deficitu v roku 2012 a v oblasti primárneho deficitu sa dosiahli lepšie výsledky než cieľové hodnoty stanovené v rozhodnutí Rady. S cieľom odstrániť existujúci nadmerný deficit čo najrýchlejšie v súlade s rozhodnutím Rady prijali grécke orgány aj ďalšie rozhodujúce kroky na konsolidáciu svojich verejných financií v rokoch 2013 a 2014. Grécky rozpočet prijatý 11. novembra 2012 zahŕňal v záujme zníženia primárneho deficitu v roku 2013 balík dodatočných opatrení na strane príjmov a výdavkov vo výške 9,2 miliardy EUR (približne 5 % HDP). Tieto opatrenia boli súčasťou konsolidačného programu vo výške 13,5 miliardy EUR na roky 2013 a 2014 stanoveného v strednodobej fiškálnej stratégii na roky 2013 – 2016. Tento veľmi rozsiahly a vo veľkej miere prednostne uskutočňovaný balík opatrení na fiškálnu konsolidáciu na roky 2013 a 2014 (v celkovej hodnote viac ako 6,5 % HDP) bol už z veľkej časti zrealizovaný. Vzhľadom na uvedené súvislosti Komisia nenavrhuje žiadnu zmenu rozhodnutia Rady prijatého v decembri 2012. Cieľové hodnoty týkajúce sa primárnych prebytkov verejných financií by mali zostať vo výške aspoň 0 % HDP v roku 2013, 1,5 % HDP v roku 2014, 3,0 % HDP v roku 2015 a 4,5 % HDP v roku 2016. Tento fiškálny postup znamená aj naďalej zlepšenie pomeru primárneho salda očisteného od cyklických vplyvov k HDP zo 4,1 % v roku 2012 na 6,2 % v roku 2013 a aspoň 6,4 % HDP v rokoch 2014, 2015 a 2016. Zo súčasných prognóz týkajúcich sa salda verejných financií vyplýva, že tieto cieľové hodnoty predstavujú deficity vo výške 4,1 % HDP v roku 2013 a 3,3 % HDP v roku 2014 a prebytky očistené od cyklických vplyvov vo výške 2,1 % HDP v roku 2013 a 1,6 % HDP v roku 2014. Napriek pokroku v rozpočtovej oblasti a v súvislosti s reformami v iných kľúčových odvetviach hospodárstva existujú významné riziká, ktoré môžu ovplyvniť výsledky v oblasti rozpočtu. Oživenie hospodárstva stále čelí dôsledkom rozsiahlej fiškálnej konsolidácie v roku 2013 a slabého hospodárskeho rastu v eurozóne. Okrem toho reformy v kľúčových oblastiach, akými sú napríklad správa príjmov a verejná správa, môžu naraziť na odpor skupín hájacich svoje oprávnené záujmy. S cieľom dosiahnuť plánované oživenie rastu HDP a vyplývajúce príjmy v roku 2014 je potrebný ďalší pokrok aj v súvislosti s reformami trhov s výrobkami a službami. Na druhej strane existujú aj pozitívne riziká, najmä ak dôkladné vykonávanie prísnej politiky povedie k zníženiu neistoty a zvýšeniu dôvery a pomôže obmedziť vplyv recesie na spoločnosť a nezamestnanosť. V nadväznosti na rekapitalizáciu bánk by sa prostredníctvom prílevu zahraničného kapitálu a lepšej schopnosti využívať finančné prostriedky EÚ mohli zlepšiť aj investičné podmienky. PRÍLOHA: Opatrenia požadované v rozhodnutí Rady 2011/734/EÚ, zmenenom rozhodnutím Rady 2013/6/EÚ zo 4. decembra 2012 2. V článku 2 sa vkladá tento odsek: „Článok 10a. Grécko do 4. decembra 2012 prijme tieto opatrenia: a) rozpočet na rok 2013 a MTFS do roku 2016, ako aj opatrenia opísané v prílohe IA k tomuto rozhodnutiu a príslušné vykonávacie právne predpisy. V rámci MTFS sa vypracujú opatrenia na trvalú fiškálnu konsolidáciu, vďaka ktorým sa zabezpečí, aby sa v rokoch 2012 – 2016 neprekročil strop deficitu stanovený v tomto rozhodnutí a aby sa zaistilo udržateľné znižovanie pomeru dlhu k HDP; || SPLNENÉ. Prijaté, rámcový zákon č. 4093 (Úradný vestník 222/A/12.11.2012) b) predstavenie aktualizovaného plánu privatizácie gréckemu parlamentu a uverejnenie polročnej aktualizácie plánu vývoja aktív; || SPLNENÉ. Zverejnené na webovej lokalite ministerstva c) prevod úplného a priameho vlastníctva (akcie alebo koncesné práva) Egnatia Motorway a regionálnych prístavov Elefsina, Lavrio, Igoumenitsa, Alexandroupolis, Volos, Kavala, Corfu, Patras, Heraklion, a Rafina do portfólia privatizačných aktív fondu HRADF; || SPLNENÉ. Splnené v prípade Egnatia (ref.: B2316/10.8.2012). Prístavy (rozhodnutie 222/5.11.2012./FΕΚ 2996, 12. novembra) d) zabezpečenie, aby príslušné ministerstvá a ostatné príslušné subjekty poskytli generálnemu sekretariátu pre verejný majetok úplný prístup k inventáru všetkého nehnuteľného majetku vo vlastníctve štátu; || SPLNENÉ. Príslušným ministerstvám bol zaslaný potrebný list. Príslušné ministerstvá poskytli požadované informácie. e) zmena a doplnenie a/alebo zrušenie zákonných ustanovení o podnikoch vo vlastníctve štátu (prístavné orgány PPC, OLP a OLTH, HELPE, EYATH a EYDAP, prístavy atď.), ktoré sa odlišujú od práva súkromných obchodných spoločností, pokiaľ ide o akékoľvek obmedzenia hlasovacích práv súkromných akcionárov; || SPLNENÉ. Zmenené v novom privatizačnom zákone (článok 2) f) právne predpisy na vymedzenie úlohy a kvalifikácie generálneho tajomníka daňovej správy a pre ministra financií na delegovanie rozhodovacích právomocí na generálneho tajomníka daňovej správy; || SPLNENÉ. (Rámcový) zákon č. 4093 (Úradný vestník 222/A/12.11.2012, oddiel E, článok 6) g) nasadenie skúsených daňových audítorov na činnosti slúžiace na okamžité naliehavé požiadavky v oblasti príjmov, a to posilnením a úplným sfunkčnením hlavných oblastí presadzovania, ako je napríklad jednotka pre veľkých platcov dane, presunutím 100 audítorov z výkonu iných funkcií a zriadením jedinej funkčnej jednotky pre jednotlivcov s veľkým majetkom a samostatne zárobkovo činné osoby s vysokým príjmom a personálnym obsadením tejto jednotky 50 skúsenými daňovými audítormi priamo podliehajúcimi generálnemu tajomníkovi daňovej správy; || SPLNENÉ. Boli vypracované štyri ministerské rozhodnutia (MR): – MR z 31. 10. 2012 o presune 100 audítorov do jednotky pre veľkých daňovníkov, – MR z 31. 10. 2012 o udelení právomocí DEK Athens v súvislosti s jednotlivcami s veľkým majetkom (kritériá stanovené v MR), – MR o presune 50 audítorov do DEK Athens, ktoré 8. novembra 2012 podpísal štátny tajomník, – s cieľom zabezpečiť primeraný počet zamestnancov bolo vydané ešte jedno MR D2A 1157921 zo 16. 11. 2012 o presune ďalších audítorov, aby sa vyplnili medzery. Do novej funkcie nastúpili všetci audítori. h) akt Rady ministrov (nahrádzajúci akt Rady ministrov prijatý 29. októbra 2012), ktorého cieľom je posilnenie plnenia rozpočtu a zlepšenie riadneho fiškálneho riadenia a ktorý nad rámec ustanovení pôvodného aktu Rady ministrov zahŕňa ďalšie ustanovenia, ktorými sa: i) zavádza podpísanie memoránd o spolupráci medzi ministerstvom financií a ostatnými ministerstvami alebo medzi ministerstvami a manažérmi subjektov, nad ktorými sa vykonáva dohľad (čím sa pokryje celá verejná správa), a to do konca decembra každého roka; ii) posilňujú súčasné obmedzenia týkajúce sa vyrovnaného rozpočtu miestnych samospráv, aby boli efektívnejšie, vrátane nápravných a sankčných mechanizmov; iii) posilňuje súčasný monitorovací systém pre podniky vo vlastníctve štátu a zavádza mechanizmus na presadzovanie v prípade odchýlok od osobitných cieľov stanovených pre jednotlivé podniky vo vlastníctve štátu; a iv) určuje rámec na vymedzenie osobitných cieľov týkajúcich sa registrov prevádzkových záväzkov miestnych samospráv a podnikov vo vlastníctve štátu, ktoré sa stanovia každý rok do decembra. Uvedený akt Rady ministrov zahŕňa aj mechanizmy na korekciu transferov z ústrednej štátnej správy na riešenie odchýlok od cieľov v rámci roka a prípadne v nasledujúcich rokoch, pričom sa zabezpečí, aby sa nedoplatky nezvyšovali; výslovne sa v ňom stanoví, že výnosy z privatizácie štátnych aktív sa uhrádzajú priamo na oddelený účet, aby sa monitorovali peňažné toky, zabránilo presmerovaniu oficiálneho financovania a aby sa zabezpečila včasná obsluha dlhu; stanovia sa v ňom automatické zníženia výdavkov, ktoré sa budú spravidla uplatňovať v prípade nesplnenia cieľov, pričom sa zabezpečí, aby sa nezvyšovali nedoplatky; || SPLNENÉ. FEK A č. 228, 18. 11. 2012 i) súbor opatrení na zlepšenie súčasnej finančnej situácie Národnej organizácie pre zdravotnú starostlivosť (EOPYY) a zabezpečenie toho, aby sa plnenie rozpočtu v rokoch 2012 a 2013 približovalo vyrovnanému rozpočtu vrátane: i) zefektívnenia balíka dávok; ii) zvýšenia podielu spoločne znášaných nákladov na zdravotnú starostlivosť zabezpečovanú súkromnými poskytovateľmi; iii) rokovania o dohodách stanovujúcich cenu v závislosti od množstva a revízie zmlúv so súkromnými poskytovateľmi založených na súhrne prípadov (case mix); iv) revízie poplatkov za diagnostické a fyzioterapeutické služby, o ktorých uzavrela EOPYY zmluvy so súkromnými poskytovateľmi, a revízie ich počtu s cieľom znížiť súvisiace náklady v roku 2013 aspoň o 80 miliónov EUR; v) zavedenia systému referenčných cien pre refundáciu zdravotníckych pomôcok; a vi) postupného zvyšovania príspevkov uhrádzaných členmi OGA na úroveň priemernej výšky príspevkov uhrádzaných ostatnými členmi EOPYY; || SPLNENÉ. FEK č.3054/Β΄/18.11.2012 j) tieto opatrenia súvisiace s refundáciou liekov: i) právne predpisy na kontrolu výdavkov na farmaceutické výrobky, ktorými sa aktivujú pohotovostné opatrenia (vrátane napr. plošného zníženia cien), ak z akéhokoľvek dôvodu existujúci automatický mechanizmus spätného získavania poskytnutých prostriedkov nebude dostatočný na dosiahnutie cieľa; týmito opatreniami sa dosiahne rovnocenná suma úspor; ii) ministerská vyhláška, v ktorej sa určuje nová hraničná hodnota spätného získavania poskytnutých prostriedkov na rok 2013 (2,44 miliardy EUR pre ambulantných pacientov); iii) aktualizácia cenníka a pozitívneho zoznamu refundovateľných liekov, najmä zavedením refundácie len nákladovo efektívnych balíkov pre chronické ochorenia, presunutím liekov z pozitívneho zoznamu do negatívneho zoznamu a zoznamu voľne predajných liekov a zavedením systému referenčných cien vypracovaného Národnou organizáciou pre lieky (EOF). Tieto zoznamy sa musia aktualizovať najmenej dvakrát ročne v súlade so smernicou Rady 89/105/EHS a iv) nahrádzanie predpísaných liekov produktom s najnižšou cenou s rovnakou aktívnou látkou v referenčnej kategórii lekárňami (povinné „nahrádzanie generickými liekmi“).“; || SPLNENÉ. Zaviedol sa vstupný poplatok. Ref. zákon FEK 229A/19.11.2012 „Minibus“, článok 11 ods.1 (vstupný poplatok) FEK 3035/B/15.11.2012 FEK 3047/ B/ 16.11.2012 a FEK 3046/ B/ 16.11.2012 FEK 3057/B/18.11.2012 3. V článku 2 sa odsek 11 nahrádza takto: „11. Grécko prijme do konca decembra 2012 tieto opatrenia: a) reforma dane z príjmov fyzických osôb a dane z príjmov právnických osôb, ktorej cieľom je zjednodušenie daňového systému, rozšírenie základu dane a zrušenie oslobodení od dane a preferenčných režimov; || SPLNENÉ. Zákon č. 4110 z 25. 1. 2013, GG 17/Α/23.1.2012. b) potrebné primárne a sekundárne právne predpisy na zabezpečenie rýchlej realizácie privatizačného plánu; || SPLNENÉ, PREBIEHA. c) stanovenie regulačného rámca pre vodárenské spoločnosti; || SPLNENÉ. Príslušné ustanovenia právnych predpisov prijal Parlament 24. 1. 2013 (FEK A29/5.2.2013). Bolo podpísané a uverejnené SMR o vytvorení regulačného rámca (FEK 679/22.3.2013). d) opatrenia na zlepšenie daňovej správy, ktorými sa zavedie posúdenie výkonnosti, zlepší používanie metód posudzovania rizík a zriadia a posilnia špecializované jednotky na riadenie dlhu; || SPLNENÉ. Právny rámec stanovuje zákon č. 4141 z 11. 4. 2013 (GG 81/A/5.4.2013). e) príprava a uverejnenie plánu na vyrovnanie nedoplatkov voči dodávateľom zo strany verejných subjektov a na vrátenia dane; || SPLNENÉ. f) dokončenie zavádzania reformy fungovania druhotných/doplnkových verejných dôchodkových fondov a zjednotenie všetkých existujúcich fondov vo verejnom sektore; || SPLNENÉ. Cieľ ETEA bol zrealizovaný v prípade doplnkových dôchodkových fondov. g) právne predpisy na rozšírenie uplatňovania 5 % rabatu pre farmaceutické spoločnosti (ktorý existuje pre lieky s cenami pre nemocnice) na všetky produkty predávané v lekárňach EOPYY; || SPLNENÉ. Zákon č. 4093/FEK 222/12.11.12(IB2/5,6,8) a PNP/FEK 229/19.11.2012 (článok 11 ods. 10). h) zvýšenie podielu generických liekov na 35 % celkového objemu liekov predávaných lekárňami; || NESPLNENÉ. Proces prebieha. i) pridelenie vnútorných kontrolórov do všetkých nemocníc a schválenie registrov záväzkov všetkými nemocnicami.“; || NESPLNENÉ. Proces prebieha, ale ešte nie je ukončený. Bol však stanovený akčný plán a harmonogram. 4. V článku 2 sa dopĺňajú tieto odseky: „12. Grécko prijme do konca marca 2013 tieto opatrenia: a) vydanie ministerskej vyhlášky o úprave cien pre koncových používateľov v prípade nízkonapäťových odberateľov; || SPLNENÉ. b) aktualizácia MTFS, a to aj stanovením záväzných 3-ročných stropov výdavkov pre podsektory verejnej správy; || SPLNENÉ. c) prijatie plánov personálneho obsadenia pre príslušné ministerstvá; || SPLNENÉ. d) vytvorenie podstatne autonómnejšej daňovej správy a spresnenie miery autonómie, rámca riadenia, zodpovednosti, zákonných právomocí vedúceho daňovej správy a počiatočného personálneho obsadenia tejto organizácie; || SPLNENÉ, PREBIEHA. e) vydanie a zverejnenie nového plnohodnotného protikorupčného plánu pre verejnú službu vrátane osobitných ustanovení pre daňovú a colnú správu; || SPLNENÉ. Bol vypracovaný vnútroštátny plán. Posúdenie je pozitívne. f) úplné sfunkčnenie štandardného postupu revízie právnych hodnôt nehnuteľností, aby lepšie zodpovedali trhovým cenám, v rámci zodpovednosti riaditeľstva pre zdaňovanie kapitálu; || NESPLNENÉ. Vzhľadom na náročnosť procesu treba predefinovať opatrenie. g) prevod 40 nových nehnuteľných aktív (v privatizačnom pláne označených ako „časť 2 a 3 nehnuteľného majetku“) do HRADF.“ || NESPLNENÉ. Bolo podpísané a zverejnené prvé SMR o prevode niektorých zo 40 aktív na fond HRADF (FEK 754/2-4-2013). Pre zvyšné aktíva bolo vypracované SMR, ktoré sa má podpísať v blízkej budúcnosti. [1] Ú. v. EÚ L 4, 9.1.2013, s. 40 – 45. [2] „The Economic Adjustment Programme for Greece – May 2013“ (Program ekonomických úprav pre Grécko – máj 2012), European Economy–Occasional Paper (pripravované vydanie). Čitateľovi sa uvedený dokument odporúča pre podrobnejšie posúdenie vývoja v oblasti makroekonomických, finančných, fiškálnych a štrukturálnych reforiem. [3] Memorandum o hospodárskej a finančnej politike a memorandum o porozumení stanovujúce osobitné podmienky hospodárskej politiky z decembra 2012. [4] Rozhodnutie Rady 2011/734/EÚ (prepracované znenie) (Ú. v. EÚ L 296, 15.11.2011, s. 38 – 52). [5] Fiškálne saldo vychádza z definícií v rozhodnutí Rady (nie z definícií ESA95). [6] V rozhodnutí Rady sa vykonali úpravy vzhľadom na náklady na riešenie krízovej situácie bánk. Ďalšie jednorazové výdavky a príjmy znižujú nominálny deficit kumulatívne o 1,5 miliardy EUR v roku 2012 (približne 0,7 % HDP), 1 miliardu EUR v roku 2013 (0,5 % HDP) a približne 400 miliónov EUR v roku 2014 (0,2 % HDP).